送知府余少卿
作者：强至
朝代：宋

paragraphs: 朝野清風五十年，更留政績與民傳。
全家只飲東陽水，自古無如太守賢。
手把耕犁農業勸，足投庠校士風遷。
弗容惠愛終三載，倍使罷窮戀二天。
來暮井閭存昔訟，去思亭觀有新篇。
傾城幼艾方遮道，盡日旌麾不得前。
塵土想趨層闕下，夢魂猶憶兩溪邊。
吾君正欲登耆哲，未放收身到地仙。